崇仁縣後白蓮花
作者：韓曉
朝代：宋

paragraphs: 東皇發生無賢愚，祝融長養無枯偏。
一般薰風同芊芊，何獨芙蕖多靚妍。
小荷出水浮青烟，沈郎拋下買春錢。
相看高柄綠又圓，誰家紺幰馳長川。
美人酡顔立幰邊，疑是水府集諸仙。
嚴粧一一皆青鈿，凌波羅襪行蹁躚。
望中娟麗未足憐，別有一種尤天然。
珍珠簾捲水晶軿，不在鉛華施紫綿。
冰肌玉骨妙無前，恍若廣寒墜嬋娟。
層臺細蕊黄最鮮，儼然玉女侍堯天。
揚州盤盂休獨傳，拱手宜推先著鞭。
雖云紅紫難差肩，未必時人眼所便。
一杯勸花且盤旋，慰我天涯塵土緣。
回首水鄉興益堅，鑑湖十里花相連。
無端名利苦縈牽，簿書叢裏將三年。
何當歸去守一廛，月明重上採蓮船。